Beboere i en hjørneejendom mellem Dronningensgade og Dronningens Tværgade i Nørresundby blev natten til søndag udsat for en påsat brand. Anmeldelsen kom klokken 02:35. - Vi har lige nu teknikere på stedet. Det er tydeligvis en påsat brand, siger vagtchef ved Nordjyllands Politi, Per Vagn Nielsen og fortsætter: - Der er blevet fundet dæk under en trappe, som der var sat ild til og samtidig har vi fået anmeldelser om en bil, der er forsøgt antændt. Så det er en alvorlig sag, siger vagtchefen. Ingen af de seks personer, der blev kørt til Aalborg Universitetshospital, er kommet alvorligt til skade. På grund af røg- og sodskader skal ni beboere genhuses efter den alvorlige brand i Nørresundby. Vi følger op på sagen.

Referat:
Seks personer blev natten til søndag kørt på Aalborg Universitetshospital efter en påsat brand i Nørresundby. Teknikere undersøger nu stedet.